Vijay

Joseph Vijay Chandrasekhar (Bahasa Tamil: விஜய், lahir 22 Jun 1974), dikenali secara profesional sebagai Vijay, ialah seorang pelakon, penyanyi latar dan ahli politik India yang bergiat aktif dalam sinema Tamil. Dalam kerjaya yang menjangkau lebih tiga dekad, Vijay telah berlakon dalam 68 filem dan merupakan salah seorang pelakon paling berjaya secara komersial dalam sinema Tamil dengan pelbagai filem yang tersenarai antara filem Tamil dengan kutipan tertinggi sepanjang zaman serta termasuk dalam kalangan pelakon dengan bayaran tertinggi di India. Beliau telah memenangi beberapa anugerah sebagai pelakon. Dikenali sebagai "Thalapathy" (), Vijay mempunyai pengikut peminat yang sangat besar.

Dilahirkan di Madras kepada pengarah S. A. Chandrasekhar, Vijay memulakan kerjayanya sebagai pelakon kanak-kanak dalam filem Tamil Vetri (1984). Selepas beberapa peranan sebagai pelakon kanak-kanak dalam filem arahan bapanya, beliau memainkan watak utama pertamanya dalam filem Naalaiya Theerpu (1992) pada usia 18 tahun. Vijay terus membintangi peranan utama selama beberapa tahun berikutnya dengan filem-filem terkenal termasuk Poove Unakkaga (1996), Love Today (1997), Kadhalukku Mariyadhai (1997), Thullatha Manamum Thullum (1999) dan Kushi (2000). Pada tahun 1998, beliau dianugerahkan Kalaimamani oleh Kerajaan Tamil Nadu atas lakonannya dalam Kadhalukku Mariyadhai.

Pada tahun 2004, beliau membintangi filem aksi-masala pecah panggung Ghilli, dan dengan kejayaan seterusnya dalam Thirupaachi (2005) dan Pokkiri (2007), beliau berjaya mengukuhkan dirinya sebagai salah seorang pelakon utama dan paling berjaya secara komersial dalam sinema Tamil. Selepas melalui tempoh kejayaan sederhana, Vijay membintangi beberapa filem yang berjaya dari segi kritikal dan komersial sejak awal 2010-an termasuk Thuppakki (2012), Kaththi (2014), Mersal (2017), Sarkar (2018), Master (2021), Beast (2022), Leo (2023) dan filem kedua terakhir beliau, The Greatest of All Time (2024).

Pada Februari 2024, Vijay mengumumkan persaraannya daripada dunia perfileman dan penglibatan rasminya dalam arena politik dengan pelancaran parti politiknya yang dikenali sebagai Tamilaga Vettri Kazhagam.

 Kehidupan awal dan keluarga 
Joseph Vijay Chandrasekhar dilahirkan pada 22 Jun 1974 di Madras, Tamil Nadu (kini Chennai). Bapanya, S. A. Chandrasekhar, merupakan seorang pengarah filem dan ibunya, Shoba Chandrasekhar ialah seorang penyanyi dan vokalis main balik. Bapanya berketurunan Kristian dan ibunya seorang Hindu. Vijay mempunyai seorang kakak, Vidhya, yang meninggal dunia ketika beliau berusia dua tahun. Vijay bersekolah pada mulanya di sekolah Fathima, Kodambakkam dan kemudian di sekolah Balalok, Virugambakkam. Beliau melanjutkan pelajaran ijazah sarjana muda dalam komunikasi visual dari Kolej Loyola.

 Kerjaya filem 

 1984–2003: Debut dan peralihan kepada watak utama 
Pada usia 10 tahun, Vijay membuat penampilan sulungnya sebagai pelakon kanak-kanak dalam filem berbahasa Tamil Vetri, yang diterbitkan oleh P. S. Veerappa pada tahun 1984. Beliau kemudiannya muncul sebagai pelakon kanak-kanak dalam filem-filem seperti Kudumbam (1984), Vasantha Raagam (1986), Sattam Oru Vilayaattu (1987) dan Ithu Engal Neethi (1988). Beliau juga memegang watak sokongan bersama Rajinikanth dalam filem Naan Sigappu Manithan (1985), yang diarahkan oleh bapanya.

Vijay memegang watak utama buat kali pertama dalam filem Naalaiya Theerpu pada usia 18 tahun, pada tahun 1992. Beliau kemudian muncul dalam filem-filem seperti Senthoorapandi, Rasigan, Deva dan Coimbatore Mappillai, yang kesemuanya berjaya di pasaran. Pada tahun 1996, Vijay membintangi Poove Unakkaga arahan Vikraman, yang menurutnya memberikan beliau kejayaan dan populariti awal. Pada tahun 1997, beliau membintangi filem Kaalamellam Kaathiruppen dan Love Today.

Selepas itu, beliau membintangi beberapa filem yang berjaya secara komersial seperti Nerrukku Ner, Kadhalukku Mariyadhai, Ninaithen Vandhai, Priyamudan dan Thullatha Manamum Thullum. Pada tahun 1999, beliau membintangi filem Endrendrum Kadhal, Nenjinile, dan Minsara Kanna. Pada tahun 2000, beliau membintangi filem yang mendapat pujian kritis, Kannukkul Nilavu, iaitu filem ke-25 beliau, serta filem romantik yang berjaya di pasaran, Kushi dan Priyamaanavale. Pada tahun 2001, beliau mencatatkan tiga kejayaan box office berturut-turut menerusi filem Friends, Badri dan Shahjahan sebelum membintangi filem aksi Thamizhan bersama Priyanka Chopra pada tahun 2002. Pada tahun yang sama, beliau muncul dalam filem romantik Youth dan filem aksi Bagavathi. Vijay memulakan tahun 2003 dengan filem Vaseegara dan Pudhiya Geethai.

 2003–11: Pelakon yang Dikenali 

Pada tahun 2003, selepas filem aksi romantik Thirumalai, Vijay membintangi filem Ghilli arahan S. Dharani, bersama Trisha dan Prakash Raj. Filem ini menjadi kejayaan komersial dan menjadi filem Tamil pertama yang meraih lebih 500 juta di box office domestik serta memecahkan rekod penonton terbanyak dalam minggu pertama tayangan, mengatasi rekod sebelumnya oleh filem M. G. Ramachandran Adimai Penn (1969).

Selepas itu, beliau membintangi Madhurey dan Thirupaachi pada tahun 2005. Beliau seterusnya berlakon dalam filem yang berjaya secara komersial seperti Sachein, Sivakasi, dan Pokkiri. Pokkiri menjadi salah satu filem dengan kutipan tertinggi dalam kerjaya beliau ketika itu.


Pada akhir tahun 2007, Vijay membintangi filem romantik thriller Azhagiya Tamil Magan, di mana beliau memegang watak berganda buat kali pertama dalam kerjayanya, sebagai protagonis dan antagonis. Filem ini berjaya secara komersial di luar negara.

Kecuali filem yang berjaya secara komersial Kuruvi (2008) dan Vettaikaaran (2009), filem-filem seterusnya seperti Azhagiya Tamil Magan dan Villu hanya mencapai kejayaan sederhana di box office tempatan namun lebih berjaya di luar negara. Vijay terus menjadi salah seorang pelakon dengan bayaran tertinggi walaupun kejayaan filem beliau ketika itu sederhana.

Pada tahun 2010, beliau berlakon dalam filem aksi komedi Sura, yang merupakan filem ke-50 beliau sebagai pelakon.

Pada awal 2011, Vijay membintangi filem komedi romantik Kaavalan arahan Siddique yang mendapat sambutan positif dan kutipan sebanyak 102 crore di seluruh dunia. Filem ini ditayangkan di Festival Filem Antarabangsa Shanghai di China. Kaavalan turut berjaya secara komersial di China.

Filem seterusnya ialah filem aksi Velayudham, arahan M. Raja yang ditayangkan semasa Diwali dan menjadi antara filem dengan kutipan tertinggi tahun 2011. Filem ini juga menerima kejayaan kritikal di luar negara.
 2012–2022: Kejayaan Komersial dan Kemunculan Sebagai Bintang 

Pada tahun 2012, Vijay membintangi filem yang berjaya secara komersial, Nanban, sebuah olahan semula kepada filem Hindi popular 3 Idiots. Kemudian pada tahun yang sama, beliau membintangi filem aksi thriller Thuppakki arahan A. R. Murugadoss. Filem ini menjadi filem Tamil ketiga yang meraih lebih daripada ₹100 crore secara domestik dan menjadi filem Vijay yang paling berjaya ketika itu dengan kutipan melebihi ₹121 crore.

Filem seterusnya ialah Thalaivaa arahan A. L. Vijay, yang ditayangkan pada Ogos 2013 dengan ulasan bercampur. Pada tahun 2014, beliau membintangi Jilla yang menjadi filem pecah panggung.

Vijay kemudiannya membintangi filem aksi thriller Kaththi, di mana beliau melakonkan dua watak. Filem ini menerima ulasan positif dan mengutip ₹130 crore, menjadi antara filem Tamil dengan kutipan tertinggi pada tahun 2014.

Pada tahun 2015, beliau membintangi filem fantasi Puli arahan Chimbu Deven yang menerima ulasan bercampur dan kurang memberangsangkan daripada pengkritik, namun tetap menjadi salah satu filem dengan kutipan tertinggi pada tahun itu.

Pada April 2016, filem aksi thriller Theri arahan Atlee ditayangkan dan menerima ulasan bercampur. Ia menjadi filem Tamil kedua dengan kutipan tertinggi tahun itu, melebihi ₹170 crore.

Pada tahun 2017, filem masala Bairavaa ditayangkan dan sekali lagi menerima ulasan bercampur. Filem aksi thriller Mersal yang ditayangkan pada tahun yang sama menjadi kejayaan besar, dan merupakan filem pertama Vijay yang mengutip lebih daripada ₹250 crore.

Filem tersebut memenangi anugerah Filem Bahasa Asing Terbaik di National Film Awards UK pada tahun 2018, dan Vijay dicalonkan bagi kategori pelakon pembantu terbaik. Ia juga ditayangkan di Jepun, China, dan di Bucheon International Fantastic Film Festival di Korea Selatan.

Pada tahun 2018, Vijay membintangi filem politik Sarkar yang berjaya memasuki Kelab 100 Crore dalam masa dua hari. Filem ini ditayangkan di 80 negara dan menjadi filem kedua Vijay yang melepasi kutipan ₹250 crore.

Beliau kemudian membintangi filem aksi sukan bola sepak Bigil pada tahun 2019, yang menerima ulasan bercampur tetapi mencatat kejayaan komersial, mengutip lebih daripada ₹300 crore. Ia menjadi filem Tamil pertama ditayangkan di Mesir dan Jordan.

Pada tahun 2021, beliau muncul dalam filem Master arahan Lokesh Kanagaraj, yang menerima ulasan bercampur hingga positif dan mengutip lebih ₹300 crore secara global.

Filem seterusnya ialah filem aksi komedi gelap Beast yang mendapat ulasan bercampur tetapi tetap berjaya secara komersial dengan kutipan lebih ₹300 crore di seluruh dunia. Ia turut menjadi antara filem paling banyak ditonton di Netflix secara global pada tahun 2022.
 2023–kini: Kejayaan yang berterusan 

Pada tahun 2023, Vijay membintangi filem drama aksi Varisu yang diarahkan oleh Vamshi Paidipally. Filem ini meraih kejayaan komersial dengan kutipan lebih daripada ₹300 crore di box office.

Filem kedua beliau pada tahun yang sama ialah filem aksi thriller Leo. Filem ini menerima ulasan bercampur daripada pengkritik, namun tetap meraih kejayaan komersial dan muncul sebagai salah satu filem India dengan kutipan tertinggi tahun itu, dengan kutipan lebih daripada ₹600 crore.

Filem aksi fiksyen sains beliau seterusnya, The Greatest of All Time, juga menerima ulasan bercampur, namun berjaya memperoleh kutipan lebih ₹450 crore di pawagam.

Pada Februari 2024, Vijay mengumumkan bahawa beliau hanya akan berlakon dalam satu lagi filem, iaitu filem ke-69 dan terakhir beliau sebagai pelakon utama, yang diberi judul Jana Nayagan.

 Kerjaya muzik 

Vijay dianggap sebagai salah seorang penyanyi paling prolifik dalam kalangan pelakon Tamil.Actor Vijay is a playback singer too. The Times of India. (30 Mei 2012). Dicapai pada 25 April 2013.
Beliau telah menyanyi untuk ramai penggubah muzik terkenal seperti Ilaiyaraaja, Deva, Vidyasagar, Sirpy, Bharani, S. A. Rajkumar, Ramana Gogula, A. R. Rahman, Yuvan Shankar Raja, D. Imman, Devi Sri Prasad, Harris Jayaraj, G. V. Prakash Kumar, Anirudh Ravichander, Santhosh Narayanan dan Thaman S.

Vijay memulakan kerjaya nyanyiannya dengan lagu "Bombay City Sukkha Rotti" (1994) dalam filem Rasigan. Selepas menyanyikan lagu ke-25 beliau "Vaadi Vaadi" (2005) dalam filem Sachein, Vijay mengambil rehat sementara daripada bidang nyanyian untuk menumpukan perhatian kepada lakonan. Namun, beliau kembali menyanyi dengan lagu "Google Google" dalam filem Thuppakki (2012). Beliau memenangi anugerah Lagu Kegemaran Tahun Ini di Anugerah Vijay menerusi persembahan lagu tersebut, serta dicalonkan untuk Anugerah SIIMA bagi Penyanyi Latar Terbaik.
 Kerjaya politik 

Pada tahun 2009, Vijay melancarkan kelab peminatnya, Vijay Makkal Iyakkam. Organisasi itu menyokong pakatan AIADMK dalam pilihan raya DUN 2011. Organisasi kelab peminat itu bertanding dalam pemilihan badan tempatan di Tamil Nadu pada Oktober 2021, memperoleh kemenangan di 115 daripada 169 kerusi yang dipertandingkan. Pada 2 Februari 2024, Vijay mengumumkan pelancaran parti politiknya, Tamilaga Vettri Kazhagam. Penganalisis politik mencadangkan bahawa parti TVK mungkin menjalani perluasan ke negeri lain di India. Vijay menganggap Akta Pindaan Kewarganegaraan 2019 yang diluluskan oleh kerajaan BJP sebagai tidak boleh diterima kerana ia akan mengganggu keharmonian sosial agama negara.

 Rujukan 

 Pautan luar 



Kategori:Orang hidup
Kategori:Kelahiran 1974
Kategori:Pelakon lelaki India
Kategori:Pelakon filem India
Kategori:Penyanyi latar India
Kategori:Pelakon-ahli politik India
Kategori:Ahli politik dari Chennai